钦定古今图书集成/方舆汇编/边裔典/第089卷 > 宋史 > 《蛮夷传序》
## 钦定古今图书集成/方舆汇编/边裔典/第089卷 > 宋史 > 《蛮夷传序》

“古者帝王之勤远略，耀兵四裔，不过欲安内而捍外
尔，非所以求逞也。”西南诸蛮夷，重山复岭，杂厕荆、楚、
巴、黔、巫中，四面皆王土，乃欲揭上腴之征以取不毛
之地，疲易使之众而得梗化之氓，诚何益哉！树其酋
长，使自镇抚，始终蛮夷遇之，斯计之得也。然无经久
之策以控驭之，狌鼯之性便于跳梁，或以仇隙相寻，
“或以饥馑所逼，长啸而起，出则冲突州县，入则负固
山林”，至烦兴师讨捕，虽能殄除，而斯民之荼毒深矣。
宋恃文教而略武卫，亦岂先王制荒服之道哉？